**คณะสัตวแพทยศาสตร์ มข. จัดโครงการ “บริการวิชาการทางสัตวแพทย์เพื่อชุมชน” ประจำปีการศึกษา 2562**

ในวันพุธที่ 27 พฤศจิกายน 2562 ที่ผ่านมา เวลา 09.00 น.ผู้บริหารคณะสัตวแพทยศาสตร์ มหาวิทยาลัยขอนแก่น นำโดย **ผศ.น.สพ.ดร.สุวิทย์  อุปสัย** รองคณบดีฝ่ายพัฒนานักศึกษาและดิจิทัล และบุคลากรของคณะ ได้เข้าร่วมพิธีเปิดโครงการ **“บริการวิชาการทางสัตวแพทย์เพื่อชุมชน”** ประจำปีการศึกษา 2562  ซึ่งโครงการนี้จัดขึ้นโดยชุมนุมสัตวแพทย์อาสาพัฒนาชนบท  ในสังกัดสโมสรนักศึกษาคณะสัตวแพทยศาสตร์ ณ โรงเรียนบ้านห้วยทราย ตำบลโนนราษี อำเภอบรบือ จังหวัดมหาสารคาม มีผู้เข้าร่วมโครงการประกอบด้วย นักศึกษาชั้นปีที่ 1-5 จำนวน 110 คน คณาจารย์และนายสัตวแพทย์ จำนวน 4 คน โครงการนี้มีวัตถุประสงค์เพื่อให้ผู้เข้าร่วมโครงการได้ฝึกทักษะและให้บริการวิชาการทางสัตวแพทย์ โดยให้บริการฉีดวัคซีน ถ่ายพยาธิเพื่อป้องกันโรค  ตรวจสุขภาพสัตว์เล็กและสัตว์ใหญ่  เรียนรู้วิถีชุมชน และภูมิปัญญาท้องถิ่น รวมถึงการบำเพ็ญประโยชน์ด้วยกิจกรรมพัฒนาโรงเรียน   โดยพิธีเปิดโครงการฯในครั้งนี้ได้รับเกียรติจาก **นายประมวล ชมพูน้อย** นายกองค์การบริหารส่วนตำบลโนนราษี  เป็นประธานในพิธีเปิด พร้อมผู้นำในเขตชุมชน  ผู้ใหญ่บ้าน ผู้ช่วยผู้ใหญ่บ้าน กำนัน รองสารวัตร ผู้อำนวยการและคณะครูโรงเรียนบ้านห้วยทราย ให้เกียรติเข้าร่วมในพิธีและโครงการดังกล่าวมีกำหนดออกค่ายเป็นระยะเวลา 5 วัน เริ่มตั้งแต่วันที่ 27 พฤศจิกายน - 1 ธันวาคม 2562 ณ โรงเรียนบ้านห้วยทราย ตำบลโนนราษี อำเภอบรบือ จังหวัดมหาสารคาม โดยมี **ผศ.น.สพ.ธนาคาร นะศรี** เป็นอาจารย์ที่ปรึกษาโครงการตลอดระยะเวลาการออกค่าย